**ΨΗΦΙΣΜΑ**

 για την αποτροπή του κλεισίματος της Πτ. Μπόμπολα, την επαναλειτουργία της, τη συνολική ενίσχυση και ανάπτυξη του Νοσοκομείου <<Α. ΦΛΕΜΙΓΚ>>.

 Μετά από πρόσκληση και ενημέρωση του Σωματείου Εργαζομένων στο Α. Φλέμιγκ, διαπιστώνουμε ότι:

 **1. Το «Α. Φλέμιγκ», ιστορικό Νοσοκομείο και πολύτιμο για τις υπηρεσίες που προσφέρει**όχι μόνο στην περιοχή μας αλλά και σε όλο το Βορειοανατολικό άξονα, έμεινε ανοιχτό, υπάρχει και λειτουργεί, χάρη στον αγώνα των εργαζομένων του, τη συμπαράσταση των υγειονομικών στα άλλα Νοσοκομεία και την αλληλεγγύη των κατοίκων της ευρύτερης περιοχής. Σκόπιμα υποβαθμισμένο, συνεχίζει να προσφέρει υπηρεσίες περίθαλψης σε πάνω από 40.000 συνανθρώπους μας κάθε χρόνο.

**2.Από το 2013 που επιχειρήθηκε το κλείσιμό του**, καθώς οι κυβερνήσεις εναλλάσσονται, όχι μόνο δεν υλοποιούνται οι υποσχέσεις για την αναβάθμιση και στήριξή του προς όφελος του λαού που έχει ανάγκη, αλλά αντίθετα, καταρρέει χωρίς προσωπικό, συντήρηση και εξοπλισμό. Συνεχίζεται έτσι, με αθόρυβο τρόπο η προσπάθεια σταδιακού μεν αλλά οριστικού κλεισίματός του με αποτέλεσμα να στερήσει από το λαό μας για άλλη μία φορά, δομές περίθαλψης και κλίνες νοσηλείας, επιτείνοντας τις ελλείψεις σε εξειδικευμένες υπηρεσίες. Αυτό άλλωστε προέβλεπαν εξ’ αρχής οι μνημονιακές δεσμεύσεις που ισχύουν ακόμα. **Αυτό αποδεικνύει και η πρόσφατη προσπάθεια μετατροπής του Νοσοκομείο υποδοχής και νοσηλείας COVID 19. Μέσα σε συνθήκες επικίνδυνες για τη ζωή των ασθενών και του προσωπικού,** **συνολικά. Επικίνδυνες για τη διασπορά του ιού στην κοινότητα, στοιβάζονται οι ασθενείς και νοσηλεύονται χωρίς αναπνευστήρες, χωρίς γιατρούς, χωρίς προσωπικό, μέσα σε θαλάμους – ερείπια χωρίς τουαλέτα, χωρίς ΜΕΘ στο Νοσοκομείο, χωρίς να είναι δυνατή η τήρηση των υγειονομικών πρωτοκόλλων...**

 **3.Παρά τα διάφορα «σχέδια» ανάπτυξης που κάθε τόσο εκπονούνται, τους τελευταίους μήνες είμαστε μάρτυρες μιας επίμονης προσπάθειας οριστικού κλεισίματος της Πτ. «Μπόμπολα»**του Νοσοκομείου που σήμερα υπολειτουργεί παρέχοντας υποστηρικτικές υπηρεσίες. Οι εργαζόμενοι και οι φορείς της περιοχής, επανειλημμένα έχουμε τονίσει πως ιδιαίτερα μέσα στις συνθήκες της πρόσφατης πανδημίας, η Πτέρυγα αυτή (με 80 - 100 κρεβάτια νοσηλείας) πρέπει το ταχύτερο να επαναλειτουργήσει, να δημιουργηθούν νέες κλινικές και εργαστήρια, να αναβαθμίσει συνολικά τη λειτουργία και το δυναμικό του «Α.Φλέμιγκ», να ενισχυθεί το Ε.Σ.Υ. Αντίθετα, η πολιτική ηγεσία επιχειρεί την οριστική κατάργησή της με προσχηματικό και υποκριτικό τρόπο, χρησιμοποιώντας μάλιστα σα «λαγό» τη δημοτική αρχή.

Την ίδια, που ενώ πριν λίγους μήνες υπερθεμάτιζε υπέρ της λειτουργίας της ως Νοσ/κη Μονάδα, εγκατέστησε σήμερα σ’ ένα προκατ κτίριο 4 αίθουσες προσχολικής αγωγής που φιλοξενούν γύρω στα 25 νήπια. Με χοντροκομένες παρανομίες και την ένοχη-σιωπηρή συγκατάθεση της Διοίκησης και του Υπουργείου Υγείας. **Επιχειρεί με πρόσχημα τα νήπια να ακυρώσει έτσι τη δυνατότητα κάθε άλλης χρήσης, να σβηστεί από τη μνήμη μας ότι εκεί είναι Νοσοκομείο.**

**Εκφράζουμε την αντίθεσή μας στα σχέδια αυτά.** Θεωρούμε ότι άμεσα πρέπει να επαναλειτουργήσει η Πτ. Μπόμπολα του Α. Φλέμιγκ παρέχοντας υπηρεσίες περίθαλψης και να εγκαταλειφθεί κάθε σκέψη για άλλη χρήση της.

**Στηρίζουμε τους εργαζόμενους στον αγώνα τους** για να ενισχυθεί συνολικά το Νοσοκομείο. Να στελεχωθεί με προσωπικό όλων των ειδικοτήτων, να συντηρηθεί και να αναβαθμιστεί ο ιατροτεχνολογικός του εξοπλισμός. Να συνεχίσει να παρέχει πολύτιμες υπηρεσίες υγείας στο λαό της περιοχής και σ’ όλη την Αττική.

**Καταδικάζουμε τις προσπάθειες της Δημοτικής αρχής** να μετατρέψει προσχηματικά τη χρήση της Πτέρυγας Μπόμπολα.

Τόσο το δικαίωμα στην εκπαίδευση, όσο και στην περίθαλψη αλλά και εκείνο της ανθρώπινης φροντίδας προσφύγων και μεταναστών είναι αδιαπραγμάτευτα και ευθύνη της πολιτείας να τα εξασφαλίσει. **Τρόποι και μέσα υπάρχουν.**

**Ζητάμε από όλους τους πολίτες να στηρίξουν το αίτημα επαναλειτουργίας του Μπόμπολα, αποκατάστασης και αναβάθμισης του Αμαλία Φλέμιγκ.** **Δηλώνουμε ότι θα συμμετέχουμε και θα στηρίξουμε κάθε κινητοποίηση που θα αποφασιστεί από κοινού για την υπεράσπιση του Νοσοκομείου.**

* **ΑΠΑΙΤΟΥΜΕ ΑΝΑΒΑΘΜΙΣΗ ΤΟΥ ΑΜΑΛΙΑ ΦΛΕΜΙΓΚ και ΟΛΩΝ ΤΩΝ ΝΟΣΟΚΟΜΕΙΩΝ! ΕΝΙΣΧΥΣΗ ΜΕ ΜΟΝΙΜΟ ΠΡΟΣΩΠΙΚΟ, ΕΞΟΠΛΙΣΜΟ και ΚΛΙΝΕΣ ΜΕΘ!**
* **ΝΑ ΕΠΑΝΑΛΕΙΤΟΥΡΓΗΣΟΥΝ ΚΡΙΣΙΜΕΣ ΚΛΙΝΙΚΕΣ του Α. ΦΛΕΜΙΓΚ ΠΟΥ ΛΕΙΠΟΥΝ ΑΠΟ ΤΗΝ ΠΕΡΙΟΧΗ ΓΙΑ ΝΑ ΜΗΝ ΤΑΛΑΙΠΩΡΟΥΝΤΑΙ ΟΙ ΑΣΘΕΝΕΙΣ ΜΕ ΑΣΚΟΠΕΣ & ΕΠΙΚΙΝΔΥΝΕΣ ΔΙΑΚΟΜΙΔΕΣ**
* **ΜΟΝΙΜΟΠΟΙΗΣΗ ΚΑΙ ΟΧΙ ΑΠΟΛΥΣΗ ΤΩΝ ΣΥΜΒΑΣΙΟΥΧΩΝ ΕΡΓΑΖΟΜΕΝΩΝ!**
* **ΚΑΜΜΙΑ ΚΑΤΑΡΓΗΣΗ, ΚΑΝΕΝΑ ΛΟΥΚΕΤΟ ΓΙΑ ΤΗΝ ΠΤΕΡΥΓΑ ΜΠΟΜΠΟΛΑ!**